九十春光似转蓬,半晴天气雾溟蒙。
一池新水今朝雨,满地残花昨夜风。
白发自怜诗兴在,红颜莫放酒樽空。
闲看青简思今古,得失由来一梦中。
正蒙字子明,江宁人。
居通济门外之罾湾,临河结庐,柴门昼闭。
带索拾穗,未尝俯仰于人。
年逾九十,隐沦终老。
今体诗几万首,今刻其什一,顾邻初为序。
台城一上路层层,景物萧条感慨增。
玄武湖秋鸿雁下,华林园泠露霜凝。
空山僧寺三更磐,隔岸人家半夜灯。
霸业只今消歇尽,惟余明月照金陵。
吴山入梦驿程赊,身逐孤帆客海涯。
九十日春多是雨,三千里路未归家。
桄榔土润蛮烟合,杨柳江深瘴雾遮。
倚遍阑干愁似海,杜鹃啼过木兰花。
准拟阳回气候更,而今抑塞转难平。
一春九十浑风雨,百里桑麻苦战争。
晓镜鬓如花尽落,午窗梦与鹤同成。
洗樽独酌幽篁外,挹溜何妨更濯缨。
乳莺啼急柳枝低,江雨晴来草叶齐。
九十日春无酒伴,落花如梦到棠梨。
九十风光强半过,栖迟高枕欲如何。
夜来红雨千山落,留得春声杜宇多。
七人四百九十岁,吴家堂上看花灯。
皓首庞眉方满坐,金杯玉碗出清冰。
三寸黄柑浑似蜜,百壶春酒况如渑。
今日相逢总知己,老夫欢喜欲飞腾。
白发青瞳寿者身,每逢佳节话咸淳。
百年未尽四千日,来岁还周九十春。
迁客无家空望拜,孤臣有表竟谁陈。
今朝风雨茅茨底,应对儿孙说远人。
天寒思故衣,家贫思良妻。
所以孟德耀,举案与眉齐。
忆汝事我初,高楼映深闺。
珠钿照罗绮,簪佩摇玉犀。
梳掠不待晓,妆成听鸣鸡。
中吴昔丧乱,廿口各东西。
有母不得将,独汝与提携。
我复窜远方,送我当路啼。
纷纷道上人,无不为惨凄。
今年我还家,赤手无所赍。
汝亦遇多难,典卖罄珥笄。
朝炊粥一盂,暮食盐与齑。
堂有九十姑,时复羞豚蹄。
膏沐弗暇泽,发落瘦且黧。
别来复秋深,露下百草凄。
破碎要补缀,甘旨需酱醯。
安贫兼养老,此事汝素稽。
作诗远相寄,新月当窗低。
劳生九十漫随缘,老病支离幸自全。
百岁几人登耄耋,一身五世见曾玄。
只将去日占来日,谁谓增年是减年。
次第梅花春满目,可容愁到酒樽前。